Foto’s: Koningin Elizabeth II vier 70 jaar op die troon(Foto: @RoyalFamily/Twitter) Koningin Elizabeth II het Sondag die eerste Britse monarg geword om sewe dekades lank te regeer, en het haar “opregte wens” aangekondig dat Camilla, die vrou van haar erfgenaam prins Charles, uiteindelik as gemalin van die koning bekend moet staan. Brittanje se langsdienende monarg het op 6 Februarie 1952 in die ouderdom van 25 die troon bestyg na die dood van haar pa, koning George VI. Sy het die geskiedkundige dag by Sandringham, haar landgoed in Oos-Engeland en waar haar pa gesterf het, gevier. Koningin Elizabeth II en haar man, prins Philip, die hertog van Edinburgh, op 2 Junie 1953, die dag wat sy ingehuldig is as koningin. (Foto: Intercontinentale/AFP) Indien die koningin se wens vir Camilla (74), hertogin van Cornwall, realiseer, sal sy bekend staan as koningin Camilla, aldus koninklike kenners. Prins Charles het gesê die egpaar is “diep bewus van die eer wat deur my ma se wens verteenwoordig word”, wat Camilla die volle titel van ’n monarg se vrou sal gee. Die troonopvolger het ook hulde gebring aan die koningin se “toewyding aan die welsyn van al haar mense”, wat “met elke jaar wat verbygaan nog groter bewondering aanvuur”. Camilla is lank veroordeel vir haar rol in die verbrokkeling van Charles se huwelik met prinses Diana. Toe die egpaar in 2005 getroud is, het die koninklike familie aangekondig dat sy bekend sou staan as gemalin van die prins nadat Charles koning geword het. Buckingham-paleis het Sondag ’n foto vrygestel van koning Elizabeth II wat die week by Sandringham geneem is, wat wys hoe sy werk aan een van haar beroemde rooi versendingbokse wat vir staatssake gebruik word. Agter haar is ’n foto van haar oorlede pa. Koningin Elizabeth II sit op 14 Oktober 2019 op die Sowerein se troon in die House of Lords terwyl sy die Koninginstoespraak lewer tydens die staatsopening van die parlement in Londen. (Foto: Paul Edwards/POOL/AFP) Met die belangrikste Platinum Jubilee-vieringe wat vir Junie vasgestel is, het premier Boris Johnson gesê hy sien daarna uit “wanneer ons as ’n land sal kan saamkom om haar geskiedkundige bewind te vier”. Hy het ook die koningin se “inspirerende pligsbesef en onwrikbare toewyding” geprys. Vier dae van feesvieringe word vir vroeg in Junie beplan, wat saamval met die herdenking van haar 1953-kroning, onder andere ’n militêre parade en musiekkonsert en straatpartytjies. Koningin Elizabeth II het in September 2015 koningin Victoria se 63 jaar en sewe maande op die troon oortref. Ná haar man Philip se dood in April verlede jaar, het die koningin teruggekeer na openbare en amptelike verbintenisse, onder meer om gasheer te speel vir wêreldleiers by die G7-beraad.